Stiefpa hoor eers dan sy lotArgieffoto ŉ 51-jarige man van Randfontein wat skuldig bevind is dat hy sy twee stiefdogters verkrag en onsedelik aangerand het, het Donderdag in die Johannesburgse hooggeregshof verskyn. Regter Cassim Moosa het die saak tot 7 Maart uitgestel vir voorvonnisverrigtinge. Die man sal nog ŉ maand lank op borgtog vry wees voor hy gevonnis word. Die man is Woensdag skuldig bevind op aanklag van verkragting en onsedelike aanranding van sy twee stiefdogters. Regter Moosa het die man gewaarsku om nie Gauteng te verlaat sonder die toestemming van die ondersoekbeampte nie en hy moet elke Dinsdag by Randfontein-polisiestasie aanmeld tot sy volgende hofverskyning. Die man het skuld ontken op alle aanklagte. Die staat het tydens die hofsaak sewe getuies geroep, waaronder die man se stiefdogter wat 11 jaar oud was toe hy haar begin verkrag het. Sy is nou 18 jaar oud en ŉ rekenkundestudent. Sy het aan die hof gesê sy het nooit van haar stiefpa gehou nie, alhoewel hy die gesin finansieel ondersteun het en seker gemaak het daar word aan al hul basiese behoeftes voldoen. Sy het in die hof getuig van voorvalle van onsedelike aanranding. Sy het aanvanklik nie geweet dit wat gebeur is verkeerd nie, en het dit nie aangemeld nie want sy het gedink dit gebeur met almal. Sy het gesê haar stiefpa het haar gereeld begin verkrag toe sy in graad 8 was. Sy het aan die skoolsielkundige gesê sy kon nie die saak aanmeld nie, want hy het vir haar gesê haar gesin sal ongelukkig wees en in gevaar wees indien sy vir die polisie sou sê. Die tiener het die saak eers aangemeld toe sy uitvind dat hy ook haar sussie seksueel aanrand. Sy het probeer om selfmoord te pleeg deur haarself op te hang of om ŉ oordosis medikasie te neem nadat hy in hegtenis geneem is. Moosa het gesê haar getuienis maak dit baie duidelik dat sy nooit haar stiefpa toestemming gegee het om aan haar te raak nie. Sy het getuig sy probeer om van die voorvalle te vergeet, aangesien dit vir haar nagmerries gee. Sy het ook getuig sy voel skaam. ŉ Mediese dokter het die 18-jarige ondersoek en bevestig daar was bewyse van verkragting. Die jonger sussie, wat sewe jaar oud was toe haar stiefpa haar begin aanrand het, het ook beserings wat dui op verkragtingstrauma. Hy het haar begin verkrag toe sy in graad 6 was. Sy het aan die hof gesê sy is kwaad vir haar stiefpa en wens hy kon van die aarde af verdwyn, maar sy verstaan hy is ŉ man en het ŉ fout gemaak. Die ma van die twee meisies het gesê haar man se tannie het haar versoek om die aanklagte terug te trek. Sy het getuig sy het gesien haar man druk sy hand onder die oudste dogter se onderklere in, maar sy kon hom nie daaroor konfronteer nie. Toe sy hom uiteindelik konfronteer, het hy dit ontken. Sy het ŉ brief vir hom geskryf en versoek dat hy moet ophou om die kinders aan te rand, maar hy het steeds alle bewerings ontken. Ná sy inhegtenisneming het sy familielede gesê die kinders lieg. Die beskuldigde se ma het ook getuig haar seun is onskuldig. Sy het aan die hof gesê sy het in die middae na die sussies omgesien en hou vol die aanrandings het nie gebeur nie.